KOMMISSIONENS AFGØRELSE af 14. april 1997 om afslutning af antidumpingproceduren vedrørende importen af visse typer elektroniske mikrokredsløb, såkaldte EPROMs (Erasable Programmable Read Only Memories) med oprindelse i Japan og om ophævelse af antidumpingforanstaltningerne vedrørende sådan import (97/251/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, artikel 11, stk. 3 og 7, og artikel 23,

efter konsultationer i Det Rådgivende Udvalg, der er nedsat ved nævnte forordning, og

ud fra følgende betragtninger:

A. PROCEDURE

(1) Kommissionen godtog i marts 1991 og oktober 1993 tilsagn fra otte eksportører af EPROMs af japansk oprindelse (2). Rådet indførte en endelig antidumpingtold ved forordning (EØF) nr. 577/91 (3).

(2) I juni 1995 besluttede Kommissionen at suspendere antidumpingforanstaltningerne for en periode på ni måneder (4). Afgørelsen blev truffet på grundlag af resultater, der viste, at markedsvilkårene havde ændret sig som følge af en stærk og stigende efterspørgsel efter EPROMs, at markedspriserne lå stabilt på et relativt højt niveau, og at erhvervsgrenen i Fællesskabet ikke længere påførtes skade.

(3) I marts 1996 blev gyldighedsperioden for suspensionen forlænget med tolv måneder indtil den 15. april 1997 ved Rådets forordning (5). Rådet fastslog, at forlængelsen var berettiget, fordi der herskede gunstige markedsvilkår, som sandsynligvis ville fortsætte, og at det derfor var usandsynligt, at der igen ville opstå skade som følge af en sådan forlængelse.

(4) I suspensionsperioden blev der offentliggjort en meddelelse om det forestående ophør af antidumpingforanstaltningerne vedrørende importen af EPROMs af japansk oprindelse (i det følgende også benævnt »den pågældende vare«) (6), og Kommissionen besluttede i oktober 1995 på eget initiativ at indlede en fornyet undersøgelse i henhold til artikel 11, stk. 3, i Rådets forordning (EF) nr. 3283/97 (7), som er erstattet med forordning (EF) nr. 384/96 (i det følgende benævnt »grundforordningen«).

(5) Årsagerne til at indlede den fornyede undersøgelse var følgende:

- en vigtig ny omstændighed, nemlig EU's udvidelse, som tilsyneladende betød en stærk forøgelse af Fællesskabets marked for EPROMs og bibragte mange nye store brugere af EPROMs

- en synlig, betydelig udvikling med hensyn til teknologi og anvendelse af et varesegment, hvilket berettiger en fornyet undersøgelse med præcisering af varebeskrivelsen

- undersøgelsen var en passende anledning til at undersøge, om der fortsat var behov for foranstaltninger.

(6) Da den fornyede undersøgelse endnu ikke var afsluttet ved udløbet af foranstaltningernes gyldighed, omfattede undersøgelsen i henhold til artikel 11, stk. 7, i grundforordningen også omstændighederne ved en fornyet undersøgelse (»udløb«) i overensstemmelse med artikel 11, stk. 2, i nævnte forordning.

(7) Kommissionen underrettede officielt producenterne i Fællesskabet og de importører og japanske producenter, som den vidste var berørt af sagen, samt repræsentanterne for Japan om indledningen af undersøgelsen og gav de berørte parter lejlighed til at tilkendegive deres synspunkter skriftligt og til at anmode om at blive hørt.

Kommissionen indhentede og efterprøvede alle oplysninger, som den anså for nødvendige med henblik på undersøgelsen og aflagde kontrolbesøg hos SGS-Thomson Microelectronics Srl (klagende erhvervsgren i Fællesskabet, jf. også betragtning 15).

(8) I undersøgelsesperioden eksporterede følgende selskaber den pågældende vare til Det Europæiske Fællesskab og samarbejdede med Kommissionen i forbindelse med den fornyede undersøgelse:

- Advanced Micro Devices Inc

- Fujitsu Limited

- Hitachi Ltd

- Intel

- Mitsubishi

- Oki Electric Co. Ltd

- Sanyo Electric Co. Ltd

- Sharp Corporation

- Texas Instruments

- Toshiba Corporation.

Et selskab, National Semiconductor Corporation, som ikke eksporterede EPROMs af japansk oprindelse til Fællesskabet i undersøgelsesperioden, men som agtede at gøre det efter den pågældende periode, og som udtrykte ønske om at afgive tilsagn, samarbejdede i forbindelse med undersøgelsen og besvarede Kommissionens spørgeskema.

(9) Følgende uafhængige importører, som er endelige brugere af den pågældende vare, samarbejdede med Kommissionen i forbindelse med nærværende undersøgelse:

- Telefonaktiebolaget LM Ericsson

- Nokia Corporation.

(10) Undersøgelsen omfattede perioden 1. juli 1994 til 30. juni 1995. En analyse af tendensen for faktorer, som var relevante for fastsættelsen af, om der blev påført skade, blev baseret på oplysninger indhentet for perioden 1. januar 1990 til udløbet af undersøgelsesperioden.

(11) Undersøgelsen overskred det normale tidsrum på grund af de komplicerede aspekter vedrørende skade og sandsynligheden for, at der igen ville blive forvoldt skade, hvilket især skyldtes det store antal typer og graden af forskellighed mellem de forskellige typer af den berørte vare.

B. DEN OMHANDLEDE VARE OG SAMME VARE

(12) Den vare, der er omfattet af denne undersøgelse, er EPROMs (Erasable Programmable Read Only Memories), også samlet eller i form af forarbejdede wafers eller dice, og andre produktvarianter baseret på anvendelse af EPROM-teknologi, af alle tætheder (også fremtidige tætheder), uanset tilgangstid, konfiguration, indkapsling eller frame. Flash-EPROMs blev også inddraget i undersøgelsen, hvis de var baseret på en EPROM-lignende teknologi, hvilket typisk, men ikke udelukkende, er en one-transistor-cell teknologi, der anvendes i EPROM-lignende anvendelser, og/eller hvis programmer kun er sletbare i blokke eller sektorer, således at Flash-EPROMs kan skelnes fra andre EPROMs, hvis programmer er sletbare i byte.

(13) Den pågældende var tariferet under følgende KN-koder:

- 8541 11 33, 8542 11 34, 85 11 35 eller 8542 11 36 for færdige EPROMs, hvis programmer kan slettes ved anvendelse af ultraviolet lys

- ex 8542 11 38 for færdige Flash-EPROMs

- ex 8542 11 76 for OTPs

- ex 8542 11 01 for wafers til alle typer EPROMs, og

- ex 8542 11 05 for dice og chips til alle typer EPROMs.

(14) Det konstateredes, at EPROMs fremstillet i Japan, som solgtes på hjemmemarkedet og eksporteredes til Fællesskabet, og EPROMs fremstillet af erhvervsgrenen i Fællesskabet, som solgtes på markedet i Fællesskabet, er samme vare med hensyn til fysiske egenskaber og anvendelser. De anses derfor at være samme vare som omhandlet i artikel 1, stk. 4, i grundforordningen.

C. DEFINITION AF ERHVERVSGRENEN I FÆLLESSKABET

(15) Erhvervsgrenen i Fællesskabet består af SGS-Thomson Microelectronics Srl. (»SGS-Thomson«), som er medlem af European Electronic Component Manufacturers Association (»EECA«). EECA var klageren i den oprindelige undersøgelse. SGS-Thomson er den eneste, der producerer EPROMs i Fællesskabet. Selskabet besvarede Kommissionens spørgeskema inden for tidsfristen og samarbejdede i forbindelse med denne undersøgelse.

(16) Da SGS-Thomson er den eneste producent af EPROMs i Fællesskabet, udgør selskabets produktion den samlede produktion i Fællesskabet. Betingelserne i artikel 4, stk. 1, i grundforordningen er således opfyldt.

D. SKADE

Situationen for erhvervsgrenen i Fællesskabet

(17) Salgsværdi

EF-erhvervsgrenens salgsværdi steg over 160 % fra 1990 til undersøgelsesperioden.

(18) EF-erhvervsgrenens markedsandel

Det fremgik af undersøgelsen, at medens det samlede forbrug i Fællesskabet af den pågældende vare voksede 104 % fra 1990 til undersøgelsesperioden, øgedes EF-erhvervsgrenens andel af markedet 142 % i samme periode.

(19) Produktionskapacitet og kapacitetsudnyttelse

Produktionskapaciteten mere end tredobledes fra 1990 til undersøgelsesperioden. Kapacitetsudnyttelsen lå konstant på det højeste niveau.

(20) Lager

Lagerværdien formindskedes ca. 18 % fra 1990 til undersøgelsesperioden.

(21) Beskæftigelse

Mellem 1990 og undersøgelsesperioden steg beskæftigelsen 43 % i erhvervsgrenen i Fællesskabet.

(22) Investering

Investeringerne øgedes 155 % mellem 1990 og undersøgelsesperioden.

(23) Fortjeneste

EF-erhvervsgrenen led tab i årene fra 1990 til 1992, men opnåede betydelig fortjeneste i 1993, 1994 og i undersøgelsesperioden. Udbyttet nåede i 1993, 1994 og i undersøgelsesperioden op på et tilfredsstillende niveau.

(24) Konklusion vedrørende skade

På baggrund af ovennævnte kendsgerninger vedrørende skade blev det fastslået, at EF-erhvervsgrenen ikke påførtes skade i undersøgelsesperioden, da den producerede ved fuld kapacitet, salgsværdien lå på højeste niveau sammenlignet med produktionskapaciteten, lagrene blev holdt på et minimumsniveau, beskæftigelsen steg betydeligt, og fortjenesten var stor.

E. SANDSYNLIGHEDEN FOR TILBAGEVENDENDE SKADE

Kendsgerninger vedrørende sandsynligheden for tilbagevendende skade

(25) Særlige kendetegn for EPROM-markedet

EPROM-markedet voksede tidligere hurtigt, men er også et usikkert marked som fastslået i den oprindelige undersøgelse. Denne usikkerhed er dog mindre udtalt end for andre typer integrerede kredsløb, f.eks. DRAMs, fordi EPROMs i større udstrækning anvendes til forskellige formål og brugerindustrier.

(26) Tendensen i efterspørgslen på markedet

Efterspørgslen på markedet var betydelig og stadig stigende fra 1990 til undersøgelsesperioden. På grundlag af oplysninger, der blev indhentet under undersøgelsen, kan det konkluderes, at der kan forventes væsentlige stigninger for tiden efter undersøgelsesperioden. Disse resultater bekræftes af en markedsprognose udarbejdet af en markedsanalytiker, som forudsiger en stigning i forbruget på næsten 90 % fra 1995 til 1999. Andre prognoser udarbejdet af andre markedsforskningsinstitutter er endog endnu mere optimistiske.

(27) Tendensen i markedsforsyningen

Det konstateredes i undersøgelsesperioden, at EPROM-producenter verden over var begyndt at udvide deres kapacitet til at producere Flash, specielt i 1995 på baggrund af den store stigning i efterspørgslen efter Flash-EPROMs. Der er bebudet flere investeringsbeslutninger i mere produktionskapacitet i tiden derefter. Ifølge offentligt tilgængelige oplysninger er ca. 40 % af denne kapacitet blevet eller vil blive etableret i Japan. Denne kapacitet vil fra 1995 til 1999 betyde en væsentlig stigning i den samlede kapacitet i verden til at producere Flash. Sammenlignet med Flash er der ikke bebudet væsentlige stigninger i produktionskapaciteten med hensyn til egentlige EPROMs.

(28) Kendsgerninger vedrørende sandsynligheden for tilbagevendende skade

Det fremgik af undersøgelsen, at markedet for EPROMs i Fællesskabet ved undersøgelsesperiodens udløb stadig var stabilt, der var stadig underforsyning, og priserne var fortsat høje. Der var ingen dokumenterede oplysninger om, at der var sandsynlighed for en ændring i omstændighederne på markedet, som kunne føre til, at der igen forvoldtes erhvervsgrenen i Fællesskabet skade. Desuden blev det fastslået i en vurdering vedrørende sandsynligheden for skade, som hovedsagelig var baseret på de oplysninger om omkostninger og salg, der var indhentet fra de japanske producenter i deres periodiske tilsagnsrapporter, at midt i 1996, dvs. et år efter undersøgelsesperioden for den fornyede undersøgelse, var EPROMs-markedet i Fællesskabet forsat stabilt. Selv om der var kommet yderligere produktionskapacitet på markedet, som havde forbedret forsyningen af markedet, specielt med Flash, var der igen ingen dokumenterede oplysninger om, at den øgede produktionskapacitet, specielt den der var opbygget af de japanske producenter, kunne skabe en situation med overforsyning på markedet i Fællesskabet i den nærmeste fremtid, hvor erhvervsgrenen i Fællesskabet igen ville blive påført skade. Resultaterne bekræftedes af de oplysninger, der er til rådighed fra markedsforskningsinstitutterne.

(29) Konklusioner vedrørende sandsynligheden for tilbagevendende skade

På baggrund af ovenstående blev det fastslået, at det er meget lidt sandsynligt, at der igen vil blive forvoldt skade, hvis foranstaltningerne udløber, og foranstaltningerne er derfor ikke længere nødvendige.

F. DUMPING/SANDSYNLIGHED FOR TILBAGEVENDENDE SKADE

(30) På baggrund af resultaterne vedrørende skade blev undersøgelsen af dumpingens omfang ikke fortsat yderligere. Selv om der måtte blive konstateret dumping, ville den ikke have forvoldt skade og ville derfor ikke være relevant for formålet med denne undersøgelse. Det samme gælder for fastsættelsen af sandsynligheden for, at der igen forvoldes skade.

G. EF-ERHVERVSGRENENS BEMÆRKNINGER TIL KOMMISSIONENS RESULTATER

(31) Erhvervsgrenen i Fællesskabet blev underrettet om ovennævnte resultater og betragtninger.

(32) EF-erhvervsgrenen hævdede i sine bemærkninger, at Kommissionen ikke havde taget hensyn til udviklingen på markedet for EPROMs siden oktober 1996, specielt på markedssegmentet for Flash-EPROMs, og at denne udvikling ville vise stadig faldende salgspriser for de pågældende varetyper. Endvidere pegede selskabet på en publikation i oktober 1996 fra markedsanalytikere, hvor de på et udefineret tidspunkt i fremtiden forventede overforsyning med Flash-EPROMs og prisfald, som kunne sammenlignes med prisfaldet på DRAMs, på grund af stigende produktionskapacitet og yderligere planer om væsentlige kapacitetsudvidelser.

(33) Selv om ovenstående oplysninger viser en vis svækkelse af et markedssegment for den pågældende vare, anses de fremlagte oplysninger ikke for tilstrækkelige til at begrunde et omslag i den positive tendens, der blev fastslået på grundlag af resultaterne vedrørende undersøgelsesperioden. De oplysninger om prisudviklingen siden oktober 1996, som EF-erhvervsgrenen nævnte, indeholder ingen dokumentation for, at det ville føre til tilbagevendende dumping og skade.

(34) Kommissionen finder derfor, at bemærkningerne i betragtning 23 og 28 vedrørende skade i undersøgelsesperioden for mulighederne for tilbagevendende skade fortsat har gyldighed.

H. KONKLUSIONER

(35) På baggrund af ovenstående fastslås det, at antidumpingproceduren vedrørende importen til Fællesskabet af EPROMs med oprindelse i Japan bør afsluttes, og at de gældende antidumpingforanstaltninger skal bortfalde.

(36) Kommissionen underrettede alle andre interesserede parter end EF-erhvervsgrenen om, at den havde til hensigt at afslutte denne procedure og lade antidumpingforanstaltningerne bortfalde.

(37) Medlemsstaterne blev hørt. Ingen medlemsstater gjorde indsigelse mod Kommissionens hensigt.

I. DENNE AFGØRELSES IKRAFTTRÆDEN

(38) Kommissionen finder, at denne afgørelse bør træde i kraft den 16. april 1997, da suspensionen af antidumpingtolden bortfalder på denne dato -

TRUFFET FØLGENDE AFGØRELSE:

Artikel 1

Antidumpingproceduren vedrørende importen af EPROMs henhørende under KN-kode

- 8542 11 33, 8542 11 34, 8542 11 35 og 8542 11 36 for færdige EPROMs, hvis programmer kan slettes ved anvendelse af ultraviolet lys

- ex 8542 11 38 for færdige Flash-EPROMs

- ex 8542 11 76 for OTPs

- ex 8542 11 01 for wafers til alle typer EPROMs, og

- ex 8542 11 05 for dice og chips til alle typer EPROMs

med oprindelse i Japan afsluttes, og de antidumpingforanstaltninger, der indførtes ved forordning (EØF) nr. 577/91 på denne import vil derfor bortfalde.

Artikel 2

Denne afgørelse træder i kraft den 16. april 1997.

Udfærdiget i Bruxelles, den 14. april 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 65 af 12. 3. 1991, s. 42, og EFT nr. L 262 af 21. 10. 1993, s. 64.

(3) EFT nr. L 65 af 12. 3. 1991, s. 1.

(4) EFT nr. L 165 af 15. 7. 1995, s. 26.

(5) Rådets forordning (EF) nr. 664/96 (EFT nr. L 92 af 13. 4. 1996, s. 1).

(6) EFT nr. C 239 af 14. 9. 1995, s. 3.

(7) EFT nr. L 349 af 31. 12. 1994, s. 1.